CELEX: 32019D1738
Language: lt
Date: 2019-10-16 00:00:00
Title: Komisijos Įgyvendinimo Sprendimas (ES) 2019/1738 2019 m. spalio 16 d. kuriuo Danijos Karalystei leidžiama sudaryti susitarimus dėl lėšų pervedimo atitinkamai su Grenlandija ir Farerų salomis (pranešta dokumentu Nr. C(2019) 7302) Tekstas autentiškas tik danų kalba

18.10.2019   
               
               
                  LT
               
               
                  Europos Sąjungos oficialusis leidinys
               
               
                  L 265/10
               
            
         KOMISIJOS ĮGYVENDINIMO SPRENDIMAS (ES) 2019/1738
         2019 m. spalio 16 d.
         kuriuo Danijos Karalystei leidžiama sudaryti susitarimus dėl lėšų pervedimo atitinkamai su Grenlandija ir Farerų salomis
         (pranešta dokumentu Nr. C(2019) 7302)
         Tekstas autentiškas tik danų kalba
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. gegužės 20 d. Europos Parlamento ir Tarybos reglamentą (ES) 2015/847 dėl informacijos, teikiamos pervedant lėšas, ir kuriuo panaikinamas Reglamentas (EB) Nr. 1781/2006 (1), ypač į jo 24 straipsnį,
         atsižvelgdama į Danijos Karalystės prašymą pagal Reglamento (ES) 2015/847 24 straipsnį,
         kadangi:
         
                     (1)
                  
                  
                     pagal Komisijos sprendimą 2012/43/ES (2) Danijai buvo leista taikyti nukrypti leidžiančią nuostatą dėl lėšų pervedimo tarp Danijos ir atitinkamai Grenlandijos ir Farerų salų;
                  
               
                     (2)
                  
                  
                     2019 m. gegužės 1 d. Danija paprašė pagal Reglamento (ES) 2015/847 24 straipsnį atnaujinti nukrypti leidžiančią nuostatą dėl lėšų pervedimo tarp Danijos ir atitinkamai Grenlandijos ir Farerų salų;
                  
               
                     (3)
                  
                  
                     2019 m. liepos 19 d. Pinigų plovimo ir teroristų finansavimo prevencijos komitetas pagal rašytinę procedūrą informavo valstybes nares, kad Komisija mano gavusi informaciją, reikalingą Danijos prašymui įvertinti;
                  
               
                     (4)
                  
                  
                     nei Grenlandija, nei Farerų salos nėra Sąjungos teritorijos dalis, kaip nustatyta pagal Europos Sąjungos sutarties 52 straipsnį ir Sutarties dėl Europos Sąjungos veikimo 355 straipsnį. Šios teritorijos yra Danijos valiutos zonos dalis. Todėl Grenlandija ir Farerų salos atitinka Reglamento (ES) 2015/847 24 straipsnio 1 dalies antros pastraipos a punkte nustatytą kriterijų;
                  
               
                     (5)
                  
                  
                     Grenlandijos ir Farerų salų mokėjimo paslaugų teikėjai tiesiogiai dalyvauja Danijos mokėjimo ir atsiskaitymo sistemose, visų pirma „Kronos“ ir „Sumclearing“. Todėl jie atitinka Reglamento (ES) 2015/847 24 straipsnio 1 dalies antros pastraipos b punkte nustatytą kriterijų;
                  
               
                     (6)
                  
                  
                     tam, kad Sąjungos taisyklės būtų taikomos Grenlandijai ir Farerų saloms, Danija šiuo tikslu turėtų priimti specialius teisės aktus. Danija priėmė 2019 m. kovo 30 d. Įstatymą Nr. 325 dėl Farerų salų ir 2019 m. kovo 30 d. Įstatymą Nr. 326 dėl Grenlandijos ir taip užtikrino nuostatų, atitinkančių Reglamento (ES) 2015/847 nuostatas, įtraukimą į šių teritorijų teisinę sistemą;
                  
               
                     (7)
                  
                  
                     todėl Grenlandija ir Farerų salos priėmė tokias pačias taisykles, kokios nustatytos pagal Reglamentą (ES) 2015/847, ir reikalauja, kad atitinkami jų mokėjimo paslaugų teikėjai jas taikytų; taigi, laikomasi to reglamento 24 straipsnio 1 dalies antros pastraipos c punkte nustatyto kriterijaus;
                  
               
                     (8)
                  
                  
                     todėl Danijos prašymą leisti taikyti nukrypti leidžiančią nuostatą galima patenkinti;
                  
               
                     (9)
                  
                  
                     šiame sprendime nustatytos priemonės atitinka Pinigų plovimo ir teroristų finansavimo prevencijos komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Danijos Karalystė įgaliojama sudaryti susitarimą atitinkamai su Grenlandija ir Farerų salomis, siekiant, kad pagal Reglamentą (ES) 2015/847 lėšų pervedimas tarp bet kurios iš šių teritorijų ir Danijos būtų traktuojamas kaip lėšų pervedimas Danijoje.
         
         
            2 straipsnis
            Sprendimas 2012/43/ES panaikinamas.
         
         
            3 straipsnis
            Šis sprendimas skirtas Danijos Karalystei.
         
         
            Priimta Briuselyje 2019 m. spalio 16 d.
            
               
                  Komisijos vardu
               
               Věra JOUROVÁ
               
                  Komisijos narė
               
            
         
         
            (1)  OL L 141, 2015 6 5, p. 1.
         
            (2)  2012 m. sausio 25 d. Komisijos sprendimas 2012/43/ES, kuriuo Danijos Karalystė įgaliojama sudaryti susitarimus su Grenlandija ir Farerų salomis, kad pagal Europos Parlamento ir Tarybos reglamentą (EB) Nr. 1781/2006 Danijos ir kiekvienos iš šių teritorijų abipusis lėšų pervedimas būtų traktuojamas kaip lėšų pervedimas Danijoje (OL L 24, 2012 1 27, p. 12).